ཐ་ན་ཨ་ལགས་ཕྱག་རྡོར་ཚང་ལ་ཡང་།གཟི་དེའི་དོན་དག་ཅིག་དང་འབྲེལ་བ་ཡོད་ཚུལ་གྱི་མ་ཉེས་ཁ་ཡོག་གི་ཞྭ་མོ་ལྗིད་ཏིག་ཏིག་ཅིག་བསྐོན་ནས།འཐབ་རྩོད་བྱས་ཚུལ་གྱི་ཡིད་སྐྱོ་བའི་གཏམ་རྒྱུད་ཅིག་ཁོས་སྡེ་བའི་རྒན་པ་རྣམས་ཀྱི་ཁ་ནས་གོ་མྱོང་བ་ལས།ཁྱིམ་མིས་དངོས་སུ་ཁ་བརྡ་བཤད་མ་མྱོང་བ་འདྲ་ལ།ཡང་ན་ཁོས་བརྗེད་སོང་བ་ཡིན་ཡང་སྲིད།དེ་དུས་ཁོ་ནི་བསམ་མེད་ཀྱི་བྱིས་པ་སྣབས་ལུག་ཅིག་ཡིན་པས།དེ་དག་གནའ་གཏམ་ལྟ་བུ་ཞིག་ཏུ་བསམ་ཡོད།ཡིན་ཙང་ད་ལྟ་དྲན་པའི་གཞུ་མོ་ནང་དུ་བཀུག་སྟེ་ཕྱིར་འདང་རེ་བརྒྱབ་ནའང་གནའ་གཏམ་ཞིག་དང་འདྲ་མོད།བསམ་གྱིན་བསམ་གྱིན་དང་།དེའི་སྐབས་ཀྱི་ལོ་རྒྱུས་དག་ཐོས་ཀྱིན་ཐོས་ཀྱིན་རྒན་པོ་གཡང་སྐྱབས་ལ་ཤ་དང་རུས་པའི་གཏིང་ནས་ན་ཟུག་ཅིག་ལངས་ཀྱིན་ཡོད་པ་འདྲ།